Σταύρος Γιαφάλογλου

Ο Σταύρος Γιαφάλογλου (γεν. "Ασύρματος", Πετράλωνα, 15 Οκτωβρίου 1938 - 15 Ιουλίου 2016) ήταν Έλληνας ποδοσφαιριστής της ΑΕΚ, του Αιγάλεω Α.Ο. και του Α.Ο. Πετραλώνων, πρωταθλητής της Β΄Εθνικής, με πλούσια θητεία στην Α΄ Εθνική Κατηγορία -όπου αγωνίζονταν στη μεσαία γραμμή- και προπονητής ποδοσφαίρου.

 Ο Γιαφάλογλου ξεκίνησε το ποδόσφαιρο από τον Ακράτητο Πετραλώνων σε ηλικία 14 ετών και το καλοκαίρι του 1956 αποκτήθηκε από την ΑΕΚ, με τη διαδικασία του "2ετούς αποκλεισμού". Προκειμένου να μην παραμείνει αγωνιστικά ενεργός για το διάστημα της αναγκαστικής αποχής από την ΑΕΚ, μαζί με φίλους του από τη γειτονιά του, δημιούργησε το ανεξάρτητο σωματείο της Α.Ε. Περικλέους στην οποία και έπαιξε μέχρι τα τέλη του 1957, οπότε επιτεύχθηκε ένας συμβιβασμός μεταξύ Ακράτητου και ΑΕΚ και ολοκληρώθηκε έτσι η μετακίνησή του. Τον Ιανουάριο του 1958 πραγματοποίησε το ντεμπούτο του στην "Ένωση" σαν μεσοεπιθετικός. Στην ΑΕΚ έπαιξε και την επόμενη περίοδο και το καλοκαίρι του 1959 παραχωρήθηκε στο Αιγάλεω με "υποσχετική", ως μέρος των ανταλλαγμάτων για την μετεγγραφή του Γ. Μαρδίτση. Με το Αιγάλεω αγωνίσθηκε συνολικά 4,5 περιόδους, έως και τα τέλη του 1963. Αναδείχτηκε πρωταθλητής Β΄Εθνικής το 1961, ενώ συμπλήρωσε 62 συμμετοχές και 10 γκολ στην Α΄Εθνική. Στα μέσα της περιόδου 1963-64 ο Σταύρος Γιαφάλογλου αποχώρησε από το Αιγάλεω και ανέλαβε παίκτης-προπονητής στον Α.Ο. Πετραλώνων, την ομάδα της γειτονιάς του. Την πήρε από τη Β΄ τοπική κατηγορία και μέσα σε 4 χρόνια την έφτασε μέχρι τα πρόθυρα της Β΄Εθνικής, κατακτώντας 3 συνεχείς ανόδους και ένα πρωτάθλημα Α΄ Κατηγορίας Αθήνας. Συνέχισε να αγωνίζεται μέχρι και την περίοδο 1968-69 και ακολούθως παρέμεινε μόνο σαν προπονητής. Το 1970 πήρε ξανά τον τίτλο στον Α΄ όμιλο της Α΄ Αθήνας, αλλά δεν κατάφερε να ανέλθει στη Β΄Εθνική. Το πέτυχε δυο χρόνια αργότερα (1972), μέσω των αγώνων μπαράζ. Κράτησε την ομάδα του το 1972-73 στη Β΄Εθνική (15η θέση στον Α΄ όμιλο), αλλά το 1974 τα Πετράλωνα τερμάτισαν 18α στο Β΄όμιλο και επέστρεψαν στην τοπική διοργάνωση. Το 1977-78 ο Γιαφάλογλου πήρε το 4ο πρωτάθλημά του στην Α΄ Αθηνών (Β΄ όμιλος) και ανέβασε τον Α.Ο. Πετραλώνων στο Εθνικό Ερασιτεχνικό Πρωτάθλημα. Ακολούθησε η κατάκτηση της 2ης θέσης του Β΄ομίλου (έπειτα από αγώνες κατάταξης με τον Ατρόμητο Πειραιά και τον ΠΑΟ Ρουφ) και η επιστροφή στη Β΄Εθνική (1979). Έμεινε και το 1979-80 στην ομάδα, η οποία πραγματοποίησε ικανοποιητική εμφάνιση αγωνιζόμενη στο γήπεδο του Φωστήρα, όπου μάλιστα σημείωσε μερικές εκπληκτικές νίκες και, στη συνέχεια, ο Γιαφάλογλου ανέλαβε τον Α.Ο. Αγίου Ιεροθέου, τον οποίο ανέδειξε υπερπρωταθλητή της Α΄ Αθηνών (1981), οδηγώντας τον στο Εθνικό Ερασιτεχνικό. Ακολούθως εργάσθηκε στη Δόξα Βύρωνα (1981-82) την οποία ανέβασε επίσης στο Εθνικό Ερασιτεχνικό, ξανά στα Πετράλωνα (1982-83) όπου κέρδισε πάλι τον τίτλο ενός από τους τρεις ομίλους της Α΄Αθήνας, αλλά δεν κατάφερε την άνοδο στους αγώνες μπαράζ με τους δύο άλλους πρωταθλητές, στην Αθηναΐδα Κυψέλης (1983-84) αλλά και ξανά στον Άγ. Ιερόθεο (απ' τα μέσα της σεζόν) και από το 1984-85 έως το 1990 ήταν πάλι ο υπεύθυνος τεχνικός του Α.Ο. Πετραλώνων. Από το 1952/53 έως και το 1955/56: Ακράτητος Πετραλώνων-ΕΠΣΑ 1956/57 & 1957/58(α): Α.Ε. Περικλέους-ανεξάρτητο σωματείο 1957/58(β): ΑΕΚ Αθηνών-Α΄ ΕΠΣΑ & Πανελλήνιο Πρωτάθλημα 1958/59: ΑΕΚ Αθηνών-Α΄ ΕΠΣΑ & Πανελλήνιο Πρωτάθλημα 1959/60 & 1960/61: Αιγάλεω Α.Ο.-Α΄ΕΠΣΑ & Β΄ Εθνική-44 συμμετοχές, 5 γκολ (άνοδος) 1961/62: Αιγάλεω Α.Ο.-Α΄ Εθνική-28 συμμετοχές, 4 γκολ 1962/63: Αιγάλεω Α.Ο.-Α΄ Εθνική-26 συμμετοχές, 6 γκολ 1963/64(α): Αιγάλεω Α.Ο.-Α΄ Εθνική-8 συμμετοχές 1963/64(β): Α.Ο. Πετραλώνων-Β' ΕΠΣΑ (3η θέση-άνοδος) 1964/65: Α.Ο. Πετραλώνων-Α2' ΕΠΣΑ (πρωταθλητής) 1965/66: Α.Ο. Πετραλώνων-Α1΄ ΕΠΣΑ (πρωταθλητής) 1966/67: Α.Ο. Πετραλώνων-Α΄ ΕΠΣΑ (πρωταθλητής ομίλου-απέτυχε στο Ειδικό Πρωτάθλημα για την άνοδο στη Β΄ Εθνική) 1967/68: Α.Ο. Πετραλώνων-Α΄ ΕΠΣΑ(Α΄ όμιλος)-δευτεραθλητής. 1968/69: Α.Ο. Πετραλώνων-Α΄ ΕΠΣΑ(Β΄όμιλος-τριταθλητής. Διεθνής αθλητική ιστοσελίδα Γεώργιος Παγιωτέλης, "Το Έπος της Α΄Εθνικής" (Περιοδικό "Οι Παγκόσμιοι", τεύχη ετών 1994-96) Νίκος Δημ. Νικολαΐδης "50 Χρόνια Αιγάλεω" (1998) Ηλεκτρονικό αρχείο "Αθλητικής Ηχούς" "40 Χρόνια Ποδόσφαιρο και ΠΡΟ-ΠΟ" (Έκδοση εφημερίδας "Προπόραμα", 1999)"Ανδρέας Μπόμης, Τρίτομο "Αλμανάκ Ποδοσφαίρου" (Έκδοση "Εικόνες", 1991)